Source: https://www.financnasprava.sk/sk/podnikatelia/dane/dan-z-pridanej-hodnoty/prava-povinnosti-zahranicnej
Timestamp: 2017-04-24 15:17:46+00:00

Document:
Práva a povinnost... - PFS
Zahraničná osoba je v zákone o DPH definovaná ako zdaniteľná osoba (podnikateľ), ktorá nemá v tuzemsku sídlo, miesto podnikania, prevádzkareň, bydlisko alebo sa v tuzemsku obvykle nezdržiava. Zahraničná osoba môže byť v SR registrovaná podľa § 5 zákona o DPH alebo podľa § 6 zákona o DPH, ak dodáva do SR tovar formou zásielkového predaja.
Kedy sa zahraničná osoba nemusí registrovať Registrácia zahraničnej osoby pri zásielkovom predaji podľa § 6
Zmeny v registrácii zahraničných osôb podľa § 6a
Zmena registrácie platiteľa podľa § 6a ods. 1
Zmena registrácie platiteľa podľa § 6a ods.2
Vykonanie zmeny podľa § 6a ods. 3
Odpočítanie dane podľa § 49 až § 51 zákona o DPH
Refundácia dane § 55a až § 55e zákona o DPH
Zrušenie registrácie zahraničnej osoby
Zrušenie registrácie zahraničnej osoby registrovanej podľa § 5
Zrušenie registrácie zahraničnej osoby registrovanej podľa § 6
Oneskorená registrácia zahraničnej osoby
Povinnosť platiť daň
Zahraničná osoba sa registruje na Daňovom úrade Bratislava, Radlinského 37, 817 89 Bratislava.
Príklad Účasť na výstave, na ktorej zahraničná osoba predá časť svojich výrobkov: Podnikateľ so sídlom v Nemecku nemá v SR sídlo, miesto podnikania ani prevádzkareň. V období od 9.10.2016 do 12.10.2016 sa v SR zúčastnil výstavy, na ktorej predal svoje výrobky iným ako zdaniteľným osobám. Má zahraničná osoba povinnosť registrácie v tuzemsku? Dokedy sa musí registrovať
Riešenie: Vzhľadom k tomu, že zahraničná osoba v SR vykoná činnosť, ktorá je predmetom dane, má povinnosť podať žiadosť o registráciu na DÚ Bratislava ešte pred predajom tovaru na výstave. Daňový úrad Bratislava vydá nemeckému podnikateľovi osvedčenie a pridelí mu identifikačné číslo pre daň. Dňom uvedeným v osvedčení sa zahraničná osoba stáva platiteľom.
Vyplnenú Žiadosť o registráciu, oznámenie zmien, žiadosť o zrušenie registrácie na daň z príjmov a daň z pridanej hodnoty [.pdf; 76 kB; nové okno]
Originál výpisu z obchodného registra alebo kópiu overenú notárom
Úradný preklad výpisu z OR do slovenčiny (pri češtine nie je potrebný)
Ak má zástupcu, tak plnú moc ktorá, ak je v slovenskom jazyku, nemusí byť overená notárom, ale ak je v inom jazyku (okrem českého), tak potom aj úradný preklad plnej moci
Dokumenty môže žiadateľ o registráciu doručiť vo forme príloh k žiadosti o registráciu, alebo ich predloží k nahliadnutiu priamo na daňovom úrade. Zastúpenie: Zahraničná osoba sa pri registrácii na DPH môže nechať zastupovať zástupcom, ktorého si zvolí v zmysle Zákona o správe daní § 9 č. 563/2009 Z.z.. Plnomocenstvo nemusí byť overené notárom. Ak rozsah plnomocenstva nie je vymedzený, považuje sa plnomocenstvo za všeobecné.
Upozornenie: Zahraničná osoba, ktorá si na území tuzemska zriadi sídlo, stálu prevádzkareň alebo miesto podnikania, sa registruje pre daň podľa ustanovení uvedených v § 4 zákona o DPH, pričom na registráciu použije tlačivo – Žiadosť o registráciu, oznámenie zmien, žiadosť o zrušenie registrácie na daň z príjmov a daň z pridanej hodnoty [.pdf; 76 kB; nové okno].
Zahraničná osoba nemusí požiadať o registráciu na DPH v prípadoch, ak dodá:
prepravné služby a s nimi súvisiace doplnkové služby, ktoré sú oslobodené od dane podľa § 47 ods. 6, 8, 10 a 12 a § 48 ods. 8 (prepravné služby spojené s vývozom alebo dovozom tovaru)
služby a tovar a osobou povinnou platiť daň je príjemca – zdaniteľná osoba (§ 69 ods. 2 až 4),
tovar z tuzemska do iného členského štátu, ktorý bol dovezený z tretieho štátu, a zahraničná osoba bola zastúpená daňovým zástupcom podľa § 69a,
služby podľa § 16 ods. 14 a je identifikovaná pre uplatňovanie osobitnej úpravy pre tieto služby v inom členskom štáte alebo uplatňuje osobitnú úpravu podľa § 68a.
Príklad č. 1 k bodu 1): Podnikateľ z ČR poskytol slovenskému platiteľovi dane prepravné služby tovaru, ktorý je určený na vývoz z tuzemska na Ukrajinu. Má sa český dopravca registrovať na DPH v SR?
Riešenie: Miesto dodania prepravných služieb podľa § 15 ods. 1 zákona o DPH je na Slovensku, ale český dopravca, ktorý vykoná dopravu tovaru zo SR na Ukrajinu, nemá povinnosť registrácie v SR, nakoľko ide o prepravné služby oslobodené od dane v zmysle § 47 ods. 6 zákona o DPH.
Príklad č. 2 k bodu 2): Podnikateľ z ČR dodal prepravné služby tovaru, ktorý bol prepravený z ČR do SR pre slovenského platiteľa dane. Má sa český dopravca registrovať na DPH v SR?
Riešenie: Miesto dodania prepravných služieb podľa § 15 ods. 1 zákona o DPH je na Slovensku, ale český dopravca, ktorý vykoná dopravu tovaru z ČR do SR, nemá povinnosť registrácie v SR, nakoľko platiť daň z predmetnej služby je podľa § 69 ods. 3 zákona o DPH povinný príjemca služby- slovenský platiteľ.
Príklad č. 3 k bodu 2): Podnikateľ z Poľska dodal slovenskému platiteľovi dane výrobnú linku vrátane jej inštalácie. Má sa poľská zahraničná osoba registrovať na DPH v tuzemsku?
Riešenie: Miesto dodania tovaru vrátane jeho montáže podľa § 13 ods. 1 písm. b) zákona o DPH je na Slovensku, ale poľský podnikateľ nemá v tuzemsku povinnosť registrácie, nakoľko platiť daň z predmetnej dodávky je podľa § 69 ods. 2 zákona o DPH povinný príjemca služby- slovenský platiteľ.
Príklad č. 4 k bodu 2): Nemecký podnikateľ dodal slovenskému platiteľovi dane stavebné práce na nehnuteľnosti, ktorá sa nachádza v SR. Má sa nemecká zahraničná osoba registrovať na DPH v tuzemsku?
Riešenie: Miesto dodania stavebných prác je podľa § 16 ods. 1 na Slovensku, ale nemecký podnikateľ nemá v tuzemsku povinnosť registrácie, nakoľko platiť daň z predmetných prác je podľa § 69 ods. 2 zákona o DPH povinný príjemca služby- slovenský platiteľ.
Príklad č. 5 k bodu 2): Podnikateľ z ČR dňa 11.1.2016 nakúpil v tuzemsku tovar od iného platiteľa SK1. Tento tovar následne predal dňa 12. 1. 2016 inému slovenskému podnikateľovi SK2, ktorý je usadený v tuzemsku. Má sa podnikateľ z ČR registrovať na DPH v tuzemsku?Riešenie: Nie, podnikateľ z ČR sa nemusí registrovať na DPH v SR. Ak podnikateľ z ČR predá v tuzemsku tovar slovenskému podnikateľovi SK2, osobou povinnou platiť daň je slovenský podnikateľ SK2.
Príklad č. 6 k bodu 3): Maďarský podnikateľ dodal slovenskému obchodníkovi s plynom - platiteľovi plyn prostredníctvom sústavy zemného plynu na územie SR. Má maďarská zahraničná osoba povinnosť registrácie na DPH v SR?
Riešenie: Miesto dodania plynu podľa § 13 ods. 1 písm. e/ zákona o DPH je na Slovensku, ale maďarský podnikateľ nemá v tuzemsku povinnosť registrácie, pretože platiť daň z predmetnej dodávky je podľa § 69 ods. 9 zákona o DPH povinný príjemca plynu - slovenský platiteľ.
Príklad č. 7 k bodu 4): Rakúsky podnikateľ si doviezol z Ukrajiny do Čiernej n/Tisou tovar, ktorý je určený na dodanie do ČR pre osobu identifikovanú pre daň v ČR. Rakúska spoločnosť sa pri prepustení tovaru do režimu voľný obeh s oslobodením od DPH dala v tuzemsku zastupovať daňovým zástupcom podľa § 69a zákona o DPH – slovenským platiteľom dane. Má rakúska spoločnosť povinnosť registrácie na DPH v SR?
Riešenie: Rakúska zahraničná osoba nemá v tuzemsku povinnosť registrácie na DPH, i keď miesto dovozu tovaru a miesto dodania pri jeho následnom predaji je v SR, nakoľko pri dovoze a následnom dodaní tovaru do iného členského štátu sa dala zastupovať daňovým zástupcom podľa § 69a zákona o DPH.
Príklad č. 8 k bodu 5): Maďarský podnikateľ registrovaný na DPH v Maďarsku nakúpil tovar v ČR od českého podnikateľa, registrovaného na DPH v ČR, pričom tento tovar prepravil na vlastné náklady z ČR do SR, kde tovar predal slovenskému platiteľovi dane. Má maďarský podnikateľ povinnosť registrácie na DPH v SR z titulu takéhoto predaja tovaru v SR?
Riešenie: Maďarský podnikateľ nemá registračnú povinnosť v SR a to aj napriek skutočnosti, že miestom dodania tovaru je tuzemsko, nakoľko ide o predaj tovaru v rámci trojstranného obchodu podľa § 45 zákona o DPH, na ktorom sa maďarská zahraničná osoba zúčastnila ako prvý odberateľ.
Registrácia zahraničnej osoby pri zásielkovom predaji podľa § 6
Ak zahraničná osoba z iného členského štátu dodáva tovar do tuzemska formou zásielkového predaja a celková hodnota bez dane takto dodaného tovaru dosiahne v kalendárnom roku 35 000 eur, je táto zahraničná osoba povinná podať žiadosť o registráciu pre daň na daňový úrad Bratislava, a to pred dodaním tovaru, dodaním ktorého dosiahne hodnotu 35 000 eur. Za zásielkový predaj sa považuje predaj tovaru, ktorý zahraničná osoba z iného členského štátu prepraví alebo dá prepraviť na svoj účet do tuzemska kupujúcemu, ktorý nemá pridelené IČ DPH.
Zahraničná osoba z iného členského štátu, ktorá by dodávala tovar podliehajúci spotrebnej dani a tento tovar by bol určený na osobnú spotrebu súkromnej osoby, má povinnosť požiadať o registráciu bez ohľadu na limit, ktorý by sa predajom dosiahol v tuzemsku pred jeho dodaním. Ak sa jedná o dodanie tovaru, ktorý je predmetom spotrebnej dane, dodanie tovaru je zásielkovým predajom len za predpokladu, že tovar je dodaný fyzickým osobám na osobnú spotrebu.
Zahraničná osoba môže požiadať o registráciu aj v prípade, ak hodnota zaslaného tovaru do tuzemska nedosiahla v kalendárnom roku limit 35 000 eur.
Daňový úrad Bratislava je povinný zahraničnú osobu registrovať pre daň, vydať jej osvedčenie o registrácii pre daň a prideliť jej identifikačné číslo pre daň bezodkladne, najneskôr do siedmich dní odo dňa doručenia žiadosti o registráciu pre daň. Dňom uvedeným v osvedčení o registrácii pre daň sa zahraničná osoba stáva platiteľom; tento deň nesmie byť neskorší ako 31. deň po doručení žiadosti o registráciu pre daň. Poznámka
Zásielkový predaj: Francúzska obchodná spoločnosť dodáva slovenským zákazníkom - osobám, ktoré nie sú identifikované pre daň, tovar na základe objednávky napr. z katalógov alebo internetu. Dodanie tovaru zabezpečuje francúzsky dodávateľ z Francúzska do SR vlastnými dopravnými prostriedkami. Tovar je fakturovaný s DPH platnou vo Francúzsku. Francúzsky dodávateľ podľa svojej evidencie zistil, že v septembri 2016 dosiahla hodnota takto dodaného tovaru zákazníkom v SR 33 000 eur bez dane a pritom evidoval ďalšie objednávky zo SR. Má francúzsky dodávateľ povinnosť požiadať DÚ Bratislava o registráciu na DPH v tuzemsku?
Riešenie: Keďže francúzsky dodávateľ eviduje ďalšie objednávky zo SR, z ktorých je zrejmé, že v roku 2016 dosiahne limit bez dane 35 000 eur, požiada DÚ Bratislava o registráciu za platiteľa DPH ešte pred dosiahnutím tohto limitu.
Dňom uvedeným v osvedčení sa zahraničná osoba stáva platiteľom. Dodávky, ktoré budú dodávané z Francúzska, budú po vydaní osvedčenia zdaňované DPH platnou v SR, nakoľko prekročením limitu v kalendárnom roku sa za miesto dodania bude považovať SR v zmysle § 14 ods. 1 zákona o DPH.
Kedy nejde o zásielkový predaj
O zásielkový predaj nejde, ak:
je tovar prepravený odberateľom alebo na jeho účet
ide o nový dopravný prostriedok
ide o dodanie tovaru s montážou alebo inštaláciou
Príklad č. 1 k predaju tovaru, ak si tovar prepravuje kupujúci: Česká obchodná spoločnosť – registrovaná pre daň v ČR dodáva zákazníkom, ktorí nie sú identifikovaní pre daň, tovar na základe objednávok.
Táto spoločnosť tovar zákazníkom neodosiela ani neprepravuje. Zákazníci si tovar prepravujú vlastnými dopravnými prostriedkami priamo z ČR. Má český dodávateľ povinnosť registrácie v SR v prípade dosiahnutia limitu 35 000 eur bez dane v kalendárnom roku za predaj tovaru pre slovenských zákazníkov?
Riešenie: V tomto prípade sa nejedná o zásielkový predaj, nakoľko tovar je prepravovaný kupujúcim. Česká obchodná spoločnosť nemá povinnosť registrovať sa v SR ani v prípade, ak by dodávkami tovaru zákazníkom do SR dosiahla 1imit bez dane 35 000 eur. Dodávku tovaru zdaňuje DPH platnou v ČR.
Príklad č. 2 k predaju nového dopravného prostriedku: Český dodávateľ predal v ČR nový dopravný prostriedok, ktorý slovenskému zákazníkovi na vlastné náklady prepravil do SR. Hodnota dodaného nového dopravného prostriedku predstavovala čiastku 38 000 eur bez dane. Má český dodávateľ povinnosť registrácie v SR?
Riešenie: Nový dopravný prostriedok je predmetom dane v SR, t.j. v štáte nadobudnutia v zmysle § 11 ods. 3 zákona o DPH a osobou povinnou platiť daň je v zmysle § 69 ods. 6 zákazník zo SR.
Pretože osobou povinnou platiť daň je slovenský zákazník, český dodávateľ nemá povinnosť registrácie v SR aj napriek tomu, že tovar prepravil zákazníkovi neidentifikovanému pre daň v SR na vlastné náklady a jeho hodnota dosiahla bez dane 35 000 eur.
V prípade zahraničných osôb, registrovaných za platiteľa podľa § 4, § 5 alebo § 6 môže počas vykonávania ich činnosti na území SR dôjsť ku zmenám v registrácii z dôvodu zmeny statusu zahraničnej osoby (zrušenie stálej prevádzkarne, alebo naopak vznik stálej prevádzkarne v tuzemsku, presun sídla do SR a pod.)
Z uvedeného vyplýva, že ak zahraničná osoba prestane spĺňať status zahraničnej osoby (napr. z dôvodu, že v SR vznikla prevádzkareň v zmysle § 4 ods. 5 zákona, príp. došlo k presunu sídla do SR, zmena bydliska), považuje sa za osobu, ktorá je registrovaná podľa § 4 zákona (registrácia podľa § 4 sa týka osôb usadených v SR). Zmena registrácie podľa § 5 a § 6 zákona na registráciu podľa § 4 nie je podmienená dosiahnutím obratu.
Zmena registrácie platiteľa podľa § 6a ods. 2
Z uvedeného vyplýva, že sa podobne rieši zmena registrácie z § 4 na registráciu podľa § 5 alebo § 6 zákona (napr. prevádzkareň v zmysle § 4 ods. 5 zákona zahraničnej právnickej osoby prestane spĺňať kritériá prevádzkarne). Zmena registrácie z § 4 na § 5 príp. § 6 zákona pripadá do úvahy vtedy, ak existuje dôvod na registráciu podľa § 5 alebo § 6, t. j. ak táto osoba, ktorá nadobudla status zahraničnej osoby, bude v tuzemsku vykonávať činnosť, z ktorej je povinná platiť DPH v tuzemsku.
Daňový úrad vykoná zmenu osvedčenia o registrácii pre daň ku dňu, keď nastala skutočnosť, na základe ktorej došlo k zmene registrácie a to do 30 dní odo dňa doručenia oznámenia podľa odseku 1 alebo odseku 2.
Zahraničnej osobe, ktorá na území tuzemska dodáva tovary a služby, pri ktorých je povinná platiť daň v zmysle § 69 ods. 1 zákona o DPH, vzniká daňová povinnosť:
pri dodaní tovaru dňom jeho dodania (práva nakladania s tovarom ako vlastník) - § 19 ods. 1
pri dodaní služby dňom dodania služby (ukončenia služby) - § 19 ods. 2
pri opakovanom dodaní tovaru alebo služby najneskôr posledným dňom obdobia, na ktoré sa platba vzťahuje - § 19 ods. 3
pri prijatí platby vopred dňom jej prijatia - § 19 ods. 4
pri dodaní tovaru na základe komisionárskej zmluvy vzniká komitentovi daňová povinnosť v ten istý deň, keď vzniká daňová povinnosť komisionárovi – 19 ods. 5
pri obstaraní služby podľa § 9 ods. 4 vrátane obstarania opakovane alebo čiastkovo dodávaných služieb sa služba obstaraná osobou, ktorá koná vo svojom mene, považuje za dodanú dňom vyhotovenia faktúry, ktorou obstarávateľ požaduje úhradu za službu, a ak faktúra nie je vyhotovená do konca tretieho kalendárneho mesiaca nasledujúceho po kalendárnom mesiaci, v ktorom bola služba dodaná, daňová povinnosť vzniká posledným dňom tretieho kalendárneho mesiaca nasledujúceho po kalendárnom mesiaci, v ktorom bola služba dodaná ; Deň dodania služby podľa vyššie uvedeného sa neurčí, ak sa obstará služba s miestom dodania podľa § 15 ods. 1, pri ktorej je povinný platiť daň obstarávateľ služby - § 19 ods. 6
pri prevode autorských práv nositeľovi autorských práv dňom prijatia platby od organizácie kolektívnej správy autorských práv, ak táto organizácia vyberá vo svojom mene pre nositeľa autorských práv odmeny a náhrady odmien za poskytnutie práva na použitie diela - § 19 ods. 6
pri dodaní tovaru prostredníctvom predajných automatov, prípadne iných obdobných prístrojov uvádzaných do chodu mincami, bankovkami, známkami alebo inými platobnými prostriedkami nahrádzajúcimi peniaze vzniká daňová povinnosť dňom, keď sa vyberú peniaze alebo známky z prístroja alebo iným spôsobom sa zistí výška obratu - § 19 ods. 7
pri dodaní tovaru, ktorý je odoslaný alebo prepravený z tuzemska do iného členského štátu a jeho dodanie spĺňa podmienky na oslobodenie od dane podľa § 43 ods. 1 až 4 (§ 19 ods.. 8 )
a) 15. deň kalendárneho mesiaca nasledujúceho po kalendárnom mesiaci, keď bol tovar dodaný, alebo b) deň vyhotovenia faktúry, ak bola faktúra vyhotovená pred 15. dňom podľa písm. a)
pri dodaní tovaru, ktorý je odoslaný alebo prepravený z tuzemska do miesta určenia na území tretieho štátu (§ 47 ods. 1 a 2), daňová povinnosť nevzniká. Za deň dodania sa považuje deň výstupu tovaru z územia EÚ, ktorý je potvrdený colným orgánom v colnom vyhlásení, alebo v zjednodušenom colnom vyhlásení - § 19 ods. 9
Daňová povinnosť uvedená vyššie zahraničnej osobe registrovanej podľa § 5 nevzniká v prípade, ak je osobou povinnou platiť daň jej odberateľ – zdaniteľná osoba v tuzemsku.
Osobou povinnou platiť daň je tuzemská zdaniteľná osoba aj v prípade, ak jej zahraničná osoba registrovaná pre daň v tuzemsku podľa § 5 dodá služby, pri ktorých sa miesto dodania určí podľa § 15 ods. 1 zákona o DPH. Príklad:
Český podnikateľ – registrovaný na DPH v SR podľa § 5 zákona o DPH, ktorý v tuzemsku nemá prevádzkareň, poskytol poradenské služby voči odberateľovi, podnikateľovi zo SR, ktorý je platiteľom dane. Môže predmetné služby fakturovať so slovenskou DPH?
Riešenie: Osobou povinnou platiť daň je odberateľ - tuzemský platiteľ v zmysle § 69 ods. 3 zákona o DPH, z čoho vyplýva, že zahraničná osoba, ktorá je v tuzemsku registrovaná podľa § 5 zákona o DPH, nemá povinnosť zdaniť poradenské služby slovenskou DPH.
Na účely určenia osoby povinnej platiť daň podľa § 69 zákona o DPH sa za zahraničnú osobu považuje aj taká osoba, ktorá má v tuzemsku prevádzkareň, ale táto prevádzkareň sa nezúčastňuje na dodaní tovaru alebo služby v tuzemsku touto osobou.
Český podnikateľ – registrovaný na DPH v SR podľa § 4 zákona o DPH, ktorý má v tuzemsku prevádzkareň za účelom predaja stavebných materiálov – poskytol poradenské služby pre oblasť kozmetiky voči odberateľovi – podnikateľovi zo SR, ktorý je platiteľom dane. Môže predmetné služby fakturovať so slovenskou DPH?
Riešenie: Osobou povinnou platiť daň je odberateľ - tuzemský platiteľ v zmysle § 69 ods. 3 zákona o DPH, z čoho vyplýva, že zahraničná osoba, ktorá je v tuzemsku registrovaná podľa § 4 zákona o DPH, avšak jej prevádzkareň sa nezúčastňuje na dodaní uvedených služieb, nemá povinnosť poradenské služby pre oblasť kozmetiky zdaniť slovenskou DPH.
Odpočítať daň v tuzemsku môže zahraničná osoba pri dodržaní zákonom stanových podmienok.
Odpočítanie dane podľa § 49 až 51 zákona o DPH
Právo odpočítať daň z tovaru alebo služby vzniká platiteľovi v deň, kedy pri tomto tovare alebo službe vznikla daňová povinnosť. Kedy vzniká právo na odpočítanie dane (§ 49)
Platiteľovi vzniká právo na odpočítanie dane, ak je daň voči nemu uplatnená iným platiteľom v tuzemsku z tovarov a služieb, ktoré sú alebo majú byť platiteľovi dodané,
ním uplatnená z tovarov a služieb, pri ktorých je povinný platiť daň príjemca podľa § 69 ods. 12
ním uplatnená pri nadobudnutí tovaru v tuzemsku
zaplatená správcovi dane v tuzemsku pri dovoze tovaru z tretieho štátu
Český podnikateľ – registrovaný na DPH v SR podľa § 5 zákona o DPH, ktorý v tuzemsku nemá prevádzkareň – dodal maliarske práce na nehnuteľnosti, ktorá sa nachádza v tuzemsku voči odberateľovi – súkromnej osobe. Osobou povinnou platiť daň je český podnikateľ – registrovaný na DPH podľa § 5. V tuzemsku nakúpil farby od platiteľa dane. Má právo na odpočítanie dane z týchto farieb prostredníctvom daňového priznania podaného v tuzemsku?
Riešenie: Český podnikateľ, registrovaný na DPH podľa § 5 zákona o DPH, má právo na odpočítanie dane z nákupu farieb, nakoľko spĺňa podmienky podľa § 49 ods. 2 zákona o DPH.
Uplatnenie práva na odpočítanie dane (§ 51)
Právo na odpočítanie dane podľa § 49 zákona o DPH môže platiteľ uplatniť, ak
pri odpočítaní dane za dodanie tovaru a služby v tuzemsku má faktúru od platiteľa vyhotovenú podľa § 71,
pri odpočítaní dane podľa § 49 ods. 2 písm. b) je daň uvedená v záznamoch,
pri odpočítaní z nadobudnutia tovaru z iného členského štátu má faktúru od dodávateľa z iného členského štátu,
pri odpočítaní dane podľa pri dovoze z tretieho štátu má dovozný doklad potvrdený colným orgánom, v ktorom je platiteľ uvedený ako príjemca alebo dovozca.
Kedy nemôže odpočítať daň
Platiteľ - zahraničná osoba registrovaná podľa § 5 zákona o DPH - nemôže odpočítať daň pri:
použití nakúpeného tovaru alebo služieb za iným účelom ako podnikanie,
kúpe tovarov a služieb, ktoré použije na oslobodené dodávky, pri ktorých nevzniká právo na odpočítanie dane.
Refundácia dane § 55a až § 55e zákona o DPH Zahraničná osoba – platiteľ dane, ktorá spĺňa podmienky na vrátenie dane podľa § 55a zákona o DPH (refundácia dane), nemôže uplatňovať odpočítanie dane z tovarov a služieb prostredníctvom daňového priznania. Odpočítanie dane prostredníctvom daňového priznania si zahraničná osoba (platiteľ dane) môže podľa § 49 ods. 9 zákona o DPH uplatniť, ak,prijaté plnenie od platiteľa dane použije na plnenia uskutočnené v Slovenskej republike, z ktorých je povinná platiť DPH v Slovenskej republike podľa § 69 ods. 1 zákona o DPH (resp. ktoré sú oslobodené od DPH podľa § 43 a § 47 zákona o DPH) alebo ak z prijatého plnenia v Slovenskej republike je osobou povinnou platiť daň (samozdaňuje prijatý tovar alebo službu).
Viac informácií k vráteniu dane nájdete v samostatnom časti venovanej vráteniu dane pod názvom Vrátenie DPH zahraničnej osobe z iného členského štátu Príklady
Príklad č. 1: Český podnikateľ – registrovaný na DPH v SR podľa § 5 zákona o DPH, ktorý v tuzemsku nemá prevádzkareň – dodal geodetické práce na nehnuteľnosti, ktorá sa nachádza v tuzemsku odberateľovi – platiteľovi dane usadenému v SR. Osobou povinnou platiť daň je odberateľ - tuzemský platiteľ v zmysle § 69 ods. 2 zákona o DPH.V rámci výkonu svojej činnosti bol český podnikateľ ubytovaný v hoteli v tuzemsku a má faktúru s uplatnenou DPH od platiteľa dane. Má právo na odpočítanie dane prostredníctvom daňového priznania podaného v tuzemsku?
Riešenie: Český podnikateľ, registrovaný v SR na DPH podľa § 5 zákona o DPH, nemá právo na odpočítanie dane z nákupu ubytovacej služby, nakoľko spĺňa podmienky na vrátenie dane podľa § 55a zákona o DPH.
Príklad č. 2: Český podnikateľ – registrovaný na DPH v SR podľa § 5 zákona o DPH , ktorý v tuzemsku nemá prevádzkareň – poskytol poradenské služby voči odberateľovi – podnikateľovi zo SR, ktorý je platiteľom dane. Môže predmetné služby fakturovať so slovenskou DPH? Ak áno, má právo na odpočítanie dane?
Riešenie: Osobou povinnou platiť daň je odberateľ - tuzemský platiteľ v zmysle § 69 ods. 3 zákona o DPH, z čoho vyplýva, že zahraničná osoba, ktorá je v tuzemsku registrovaná podľa § 5 zákona o DPH, nezdaňuje poradenské služby slovenskou DPH. Pretože osobou povinnou platiť daň je tuzemská zdaniteľná osoba, podľa § 49 ods. 9 zákona o DPH zahraničná osoba nemá právo na odpočítanie dane, nakoľko sa na ňu vzťahuje refundácia dane podľa § 55a zákona o DPH.
Príklad č. 3: Zahraničná osoba registrovaná v tuzemsku podľa § 5 zákona o DPH prijme stavebné práce, ktoré patria do sekcie F Štatistickej klasifikácie produktov podľa činností CPA od tuzemského platiteľa dane. Zahraničná osoba prijaté stavebné práce samozdaní, lebo je osobou povinnou platiť daň podľa § 69 ods. 12 písm. j) zákona o DPH. Akým spôsobom si bude môcť táto zahraničná osoba registrovaná podľa § 5 zákona o DPH v SR uplatňovať odpočítanie dane z prijatých stavebných prác?
Riešenie: Na základe § 49 ods. 9 zákona o DPH si môže zahraničná osoba uplatniť odpočítanie dane z prijatých stavebných prác, pri ktorých platila daň podľa § 69 ods. 12 písm. j) zákona o DPH prostredníctvom daňového priznania k DPH pri splnení ostatných podmienok § 49 - § 51 zákona o DPH.
Platiteľ je povinný viesť podrobné záznamy podľa jednotlivých zdaňovacích období o dodaných tovaroch a službách a o prijatých tovaroch a službách; osobitne vedie záznamy o dodaní tovarov a služieb do iného členského štátu, o nadobudnutí tovaru z iného členského štátu a o dovoze tovaru. V záznamoch sa uvádzajú údaje rozhodujúce pre správne určenie dane. Na účely odpočítania dane vedie platiteľ záznamy v členení na tovary a služby s možnosťou odpočítania dane a bez možnosti odpočítania dane. Platiteľ vedie záznamy aj o platbách prijatých pred dodaním tovarov a služieb a o platbách poskytnutých pred dodaním tovarov a služieb.
Zahraničná osoba registrovaná podľa § 5 alebo § 6 zákona o DPH podáva daňové priznanie za zdaňovacie obdobie iba vtedy, ak jej vznikla v zdaňovacom období povinnosť platiť daň podľa § 69; ak v zdaňovacom období dodala tovar oslobodený od dane podľa § 43 alebo § 47; dodala tovar podľa § 45 alebo ak uplatňuje odpočítanie dane.
Daňové priznanie zahraničná osoba registrovaná podľa § 5 a § 6 zákona o DPH podá do 25 dní po skončení zdaňovacieho obdobia, ak jej vznikla v zdaňovacom období povinnosť platiť daň podľa § 69, alebo ak v zdaňovacom období dodala tovar oslobodený od dane podľa § 43, vyviezla tovar do tretieho štátu, dodala tovar v rámci trojstranného obchodu alebo ak uplatňuje odpočítanie dane. Zahraničná osoba je povinná zaplatiť vlastnú daňovú povinnosť do 25 dní po skončení zdaňovacieho obdobia. A ak je výsledkom daňového priznania nadmerný odpočet, postup pri jeho vrátení je upravený v § 79 ods. 1 a 2 zákona o DPH. Vlastná daňová povinnosť predstavuje kladný rozdiel medzi odpočítanou daňou a celkovou splatnou daňou.
Nadmerným odpočtom sa rozumie prevýšenie celkovej výšky odpočítateľnej dane nad celkovou výškou dane za príslušné zdaňovacie obdobie okrem dane pri dovoze. Súhrnný výkaz
sa zúčastnil na trojstrannom obchode ako prvý odberateľ podľa § 45
Platiteľ môže podať súhrnný výkaz za kalendárny štvrťrok, ak hodnota tovarov dodaných do iného členského štátu nepresiahne v príslušnom kalendárnom štvrťroku a súčasne v predchádzajúcich štyroch kalendárnych štvrťrokoch hodnotu 50 000 eur. Možnosť podať súhrnný výkaz za kalendárny štvrťrok prestáva platiť od skončenia kalendárneho mesiaca, v ktorom hodnota tovarov presiahne v príslušnom kalendárnom štvrťroku 50 000 eur, a platiteľ je povinný podať súhrnný výkaz osobitne za každý kalendárny mesiac príslušného kalendárneho štvrťroka. Súhrnný výkaz sa podáva výlučne elektronicky do 25. dní po skončení obdobia, za ktoré je povinný podať súhrnný výkaz. Kontrolný výkaz
Povinnosť podať kontrolný výkaz
Zahraničná osoba, ktorá je v tuzemsku registrovaná pre daň podľa § 5 alebo § 6, je povinná podať výlučne elektronickou formou aj kontrolný výkaz súbežne s daňovým priznaním v prípade, ak v TUZEMSKU dodáva tovar alebo službu, pri ktorej je osobou povinnou platiť daň podľa § 69 ods. 1 a ak nakupuje tovary alebo služby od iného tuzemského platiteľa, resp. ak nadobúda tovar z iného členského štátu - t.j. :
dodáva v tuzemsku tovar inému platiteľovi dane (vypĺňa tabuľku A1)
dodáva v tuzemsku tovar inému platiteľovi, pri ktorom je povinnosť priznať daň odberateľovi a ide o komodity poľnohospodárskych plodín, kovov a kovových predmetov, mobilných telefónov, integrovaných obvodov a ak dodáva stavebné práce, ktoré patria do sekcie F Štatistickej klasifikácie produktov podľa činností CPA - účinnosť od 1.1.2017 (vypĺňa tabuľku A2)
ak je osobou povinnou platiť daň v tuzemsku pri nadobudnutí tovaru v tuzemsku podľa § 69 ods. 6 , 9 až 12 zákona o DPH (vypĺňa tabuľku B1)
ak nakúpil tovar alebo službu v tuzemsku, prijal faktúru od slovenského platiteľa a má nárok na odpočítanie dane (vypĺňa tabuľku B2)
ak obdržal zjednodušené faktúry od tuzemských platiteľov dane za dodanie tovaru alebo služby (doklady z ERP, vstupenka, dialničná známka a pod. v zmysle § 74 ods. 3) - vypĺňa tabuľku B.3.1. alebo časť B.3.2., a to podľa toho, či má celkovú sumu odpočítanej dane zo zjednodušených faktúr za príslušné zdaňovacie obdobie menej ako 3 000 eur alebo 3 000 eur a viac
ak vystavil opravné faktúry k faktúram uvedených v tabuľke A1 a A2 (vypĺňa tabuľku C1)
ak obdržal opravné faktúry k faktúram uvedených v tabuľkách B1 a B2 (vypĺňa tabuľku C2)
ak v tuzemsku dodal tovar alebo službu a vystavil zjednodušené doklady elektronickou registračnou pokladnicou vrátane opravných dokladov, pri ktorých je povinný platiť daň – uvedie celkovú sumu obratov za príslušné zdaňovacie obdobie (vypĺňa tabuľku D1)
ak v tuzemsku dodal tovar alebo služby vrátane opráv, ktoré sa neevidujú cez registračné pokladnice a ktoré nie sú zahrnuté do tabuľky D1 (vypĺňa tabuľku D2)
Kedy sa kontrolný výkaz nepodáva:
ak zahraničná osoba v príslušnom zdaňovacom období nemá povinnosť podať daňové priznanie
ak zahraničná osoba dodala výlučne dodávku s oslobodením od dane podľa § 43 zákona o DPH (intrakomunitárne dodanie) a zároveň neodpočítava daň
ak zahraničná osoba dodá tovar do tretieho štátu, ktorý je v tuzemsku oslobodený od dane podľa § 47 (vývoz) a zároveň neodpočítava daň
ak zahraničná osoba dodá tovar s inštaláciou a montážou s miestom dodania v inom členskom štáte alebo v treťom štáte a zároveň neodpočítava daň
ak zahraničná osoba dodá energie (plyn, elektrinu, teplo a chlad) s miestom dodania v inom členskom štáte a súčasne neodpočítava daň
ak zahraničná osoba dodá oslobodené služby (finančné, zdravotnícke a pod.)
Zrušenie registrácie zahraničnej osoby registrovanej podľa § 5 zákona o DPH
Zahraničná osoba registrovaná podľa § 5 je povinná požiadať o zrušenie registrácie pre daň, keď skončí v tuzemsku činnosť, ktorá je predmetom dane bez ohľadu na dĺžku obdobia, v ktorom bola platiteľom dane a výšku dosiahnutého obratu.
O zrušenie registrácie nemusí požiadať zahraničná osoba v prípade, ak na území tuzemska poskytuje občasné práce a má zámer ich poskytovať aj naďalej.
Zrušenie registrácie zahraničnej osoby registrovanej podľa § 6 zákona o DPH
Zahraničná osoba, registrovaná pre daň podľa § 6 zákona o DPH z dôvodu dodania tovaru formou zásielkového predaja v tuzemsku môže podľa § 81 ods. 3 zákona o DPH požiadať o zrušenie registrácie pre daň, ak nevykonáva v tuzemsku inú činnosť ako zásielkový predaj, len za podmienky, že :
v bežnom kalendárnom roku celková hodnota dodaného tovaru bez dane nedosiahne 35 000 eur, a súčasne
v predchádzajúcom kalendárnom roku hodnota dodaného tovaru bez dane nedosiahla 35 000 eur.
Zahraničná osoba, registrovaná pre daň podľa § 6 zákona o DPH, musí zdaňovať slovenskou daňou dodanie tovaru z iného členského štátu do tuzemska pri zásielkovom predaji tovaru najmenej po dobu dvoch kalendárnych rokov, preto táto osoba musí byť aj registrovaná pre daň podľa § 6 zákona o DPH najmenej po dobu dvoch kalendárnych rokov. Registrácia pre daň však nemusí trvať vo všetkých prípadoch celé dva kalendárne roky. Pôjde napr. o situáciu, ak táto osoba skončí v tuzemsku činnosť, ktorá je predmetom dane.
Zahraničná osoba registrovaná pre daň podľa § 6 zákona o DPH nemôže požiadať o zrušenie registrácie pre daň v prípade, ak prestane dodávať tovar formou zásielkového predaja z iného členského štátu do tuzemska, ale v tuzemsku vykonáva činnosti, ktoré sú predmetom dane podľa § 2 zákona o DPH, a je povinná platiť daň podľa § 69 ods. 1 zákona o DPH.
Všeobecné podmienky zrušenia registrácie
Uplynutím dňa, ktorým právnická alebo fyzická osoba prestáva byť platiteľom dane :
končí prebiehajúce zdaňovacie obdobie,
zaniká platnosť identifikačného čísla pre daň,
zaniká platnosť osvedčenia o registrácii pre daň.
Osoba, ktorá bola platiteľom dane, má povinnosť do desiatich dní odo dňa, kedy prestala byť platiteľom dane, odovzdať daňovému úradu osvedčenie o registrácii pre daň.
Osoba, ktorej bola zrušená registrácia pre daň, má povinnosť podať daňové priznanie do 25 dní od skončenia posledného zdaňovacieho obdobia a v tej istej lehote je povinná zaplatiť vlastnú daňovú povinnosť (§ 78 ods. 2 zákona o DPH). Oneskorená registrácia zahraničnej osoby
Zahraničná osoba, ktorá si nesplnila svoju registračnú povinnosť v SR, alebo sa zaregistrovala na DPH oneskorene, má práva a povinnosti, ktoré jej vyplývajú zo zákona o DPH.
Povinnosť platiť daň Zahraničná osoba, ktorá nesplnila povinnosť podať žiadosť o registráciu pre daň alebo podala žiadosť o registráciu pre daň oneskorene, je za obdobie, v ktorom mala mať postavenie platiteľa povinná platiť daň z dodania tovarov a služieb v tuzemsku, okrem dane z dodania tovarov a služieb, pri ktorých je osobou povinnou platiť daň príjemca plnenia. Svoju daňovú povinnosť priznáva v tzv. mimoriadnom daňovom priznaní, ktoré je zhodné s tlačivom daňového priznania k DPH. Základom dane je protihodnota, ktorú zahraničná osoba dostala alebo má dostať od príjemcu plnenia znížená o daň.
Zahraničná osoba, ktorá nesplnila povinnosť podať žiadosť o registráciu pre daň alebo podala žiadosť o registráciu pre daň oneskorene, má za obdobie, v ktorom mala byť platiteľom, právo na odpočítanie dane viažucej sa na tovary a služby, ktoré použila na dodanie tovarov a služieb, v rozsahu a za podmienok podľa § 49 a 51 zákona o DPH. Odpočítanie dane sa uplatní v tom istom daňovom priznaní, v ktorom sa uvádza daň podľa § 78 ods. 9. Obdobie, v ktorom zahraničná osoba mala byť platiteľom, sa začína dňom, kedy uskutočnila prvý zdaniteľný obchod v tuzemsku, z ktorého by jej vznikla povinnosť platiť daň, keby mala postavenie platiteľa.
Osoba, ktorá nesplnila povinnosť podať žiadosť o registráciu pre daň alebo podala žiadosť o registráciu pre daň oneskorene, je povinná podať jedno tzv. mimoriadne daňové priznanie za obdobie, v ktorom mala byť platiteľom, do 60 dní odo dňa zistenia daňovým úradom, že osoba nesplnila povinnosť podať žiadosť o registráciu pre daň, alebo do 60 dní od podania oneskorenej žiadosti o registráciu pre daň. V daňovom priznaní osoba prizná daň, ktorú je povinná platiť podľa § 69 ods. 13 zákona o DPH a v lehote na podanie daňového priznania je povinná túto daň zaplatiť po odpočítaní dane podľa § 55 ods. 4 zákona o DPH;
V daňovom priznaní zahraničná osoba na prvej strane vyznačí len rok, v ktorom podáva mimoriadne daňové priznanie. Napr. ak sa mala zahraničná osoba registrovať na DPH už 22.8.2015 a zahraničná osoba sa zaregistrovala až 1.10.2016, vyznačí na prvej strane len rok 2016. Nevyznačuje zdaňovacie obdobie.
Dátum zverejnenia informačného obsahu: 28. 9. 2014

References: § 5
 § 6
 § 6
 § 6
 § 6
 § 6
 § 6
 § 49
 § 51
 § 55
 § 55
 § 5
 § 6
 § 9
 § 4
 § 47
 § 48
 § 69
 § 16
 § 68
 § 15
 § 47
 § 15
 § 69
 § 13
 § 69
 § 16
 § 69
 § 13
 § 69
 § 69
 § 69
 § 45
 § 6
 § 14
 § 11
 § 69
 § 4
 § 5
 § 6
 § 4
 § 4
 § 4
 § 5
 § 6
 § 4
 § 6
 § 4
 § 5
 § 6
 § 4
 § 4
 § 5
 § 6
 § 5
 § 6
 § 69
 § 19
 § 19
 § 19
 § 19
 § 9
 § 15
 § 19
 § 19
 § 19
 § 43
 § 19
 § 5
 § 5
 § 15
 § 5
 § 69
 § 5
 § 69
 § 4
 § 69
 § 4
 § 49
 § 69
 § 5
 § 5
 § 5
 § 49
 § 49
 § 71
 § 49
 § 5
 § 55
 § 55
 § 55
 § 49
 § 69
 § 43
 § 47
 § 5
 § 69
 § 5
 § 55
 § 5
 § 69
 § 5
 § 49
 § 55
 § 5
 § 69
 § 5
 § 49
 § 69
 § 49
 § 51
 § 5
 § 6
 § 69
 § 43
 § 47
 § 45
 § 5
 § 6
 § 69
 § 43
 § 79
 § 45
 § 5
 § 6
 § 69
 § 69
 § 74
 § 43
 § 47
 § 5
 § 5
 § 6
 § 6
 § 81
 § 6
 § 6
 § 6
 § 2
 § 69
 § 49
 § 78
 § 69
 § 55